Je Jaquier de Changins, mouthier mon seignour lou conte de Bourgoigne, fais savoir à toutz que Haymonet li clerc Morel, prévost d’Arbois a payez par ma main et par mon comandement ès ouvriers mon seignour lou conte ces choses ci-après devisées. C’est à savoier lou lundi et lou mardi après l’uictave de saint Pière et de saint Poul cent fossorier qui rubenarent en la vigne de la Loye qui costarent cinquante solz. Item lou dit mardi, en la vigne des Corvées xiii ovriers qui rubenarent en la vigne des Corvées qui costarent six solz. Item le mercredi après, en la vigne des Corvées quatre vint ovriers qui costarent quarante solz. Item lou jeudi après, quatre vint et un ovriers qui costarent quarante solz et six deniers. Item, lou vendredi après en la vigne des Montelliers cinquante neuf ovriers qui costarent vint et noef solz et six deniers. Item, lou sanbadi après, quinze solz et deux deniers pour les missions des foins. Item, lou lundi après, en la vigne des Tassonières, cinquante ovriers qui costarent vint cinq solz. Item, lou mardi, en la vigne de Tassonières, dix et huit ovriers qui costarent noef solz. Soume: dix livres quinze solz et doux deniers. En tesmoignaige de laquel chose, je ay prié et fait matre en ces lestres lou seyal Guyot d’Arboix, procureur mon seignour lou conte, et lou seyal Jannin de Villate, prévost de Thoyre. Donné lou mardi devant la Magdeleine l’an mil doux cent octante six.